እንደ ላሟ አንሁን
በአንድ ወቅት መንደር የሚኖሩ ሶስት ላሞች ነበሩ። ነጭ፣ጥቁር እና ደማቅ ቀይ ቀለም ያላቸው ነበሩ። ሶስቱም እርስ በርስ ይዋደዱና ይተሳሰቡ ነበር። አንዳቸው ካንዳቸው ችግር በሚገጥማቸው ወቅትም ከጎናቸው ይቆማሉ። ሲተኙም ሲበሉም እንዲሁም ውሀ ሲጠጡም አብረው በመሆን ነው። እነዚህ ላሞች በፍቅር እና በሰላም እየኖሩ እያለ በአንድ ወቅት እንዲህ ሆነ። ከመኖሪያቸው አጠገብ ባለው ጫካ ውስጥ አንበሶች ይኖራሉ። ከነዚህ አንበሶች መካከል አንደኛው በጣም እርቦት እና የሚታደን እንስሳት ፈልጎ ወደ ላሞቹ መኖሪያ ይመጣል። በዚህ ጊዜ እነዚህን ሶስት ላሞች በሜዳው ላይ ሳር ሲበሉ እና አብረው ሲጫወቱ ይመለከታል። አንዳቸውን አድኖ ከበላ እድለኛም ነበር። ሆኖም ግን አብረው በመኖራቸው ያንን ማድረግ አልቻለም ነበር። የግዴታ በስኬት አድኖ ምግቡን ለማግኘት እነሱን መለያየት ይኖርበታል። ነገር ግን እነዚህ ላሞች በጣም ብልጥ እና ጎበዝ ነበሩ። ሶስቱም አብረው የሚሆኑ ከሆነ ማንኛውም አዳኝ እንስሳት እንደማያጠቃቸው ያውቁ ነበር። በዚህም የተነሳ ሁሉንም እንቅስቃሴያቸውን አብረው ማድረግ ጀመሩ። አንበሳውም ሳይሰለች ለሶስት ቀናት አድፍጦ እስኪለያዩ ድረስ ጠበቀ። ሆኖም ግን ያሰበው ነገር ሊሳካለት አልቻለም። አንበሳው ትግስቱን አጣ። አንድ እቅድ አቅዶ እሱን ለመተግበርም ወሰነ። ከዚያም እነዚህ ሶስት ላሞች ጋር ሄዶ እንዲህ ሲል ተናገራቸው። «እንዴት ናችሁ ጓደኞቼ? ጤንነት እንዴት ነው? ለረጅም ጊዜ ልጠይቃችሁ እያሰብኩ ሳይሳካልኝ ቀረ? ዛሬ ግን ጥሩ ዝግጅት አድርጌ እናንተን ለመጠየቅ ወደዚህ መጣሁ» አላቸው። ደማቅ ቀይ የሆነችው ላም የአንበሳውን እነሱን ለመጎብኘት አስቦ መምጣቱን አስመልክታ እንዲህ ስትል መለሰችለት «አለቃ ዛሬ እኛን ለመጎብኘት መምጣትህ በጣም አስደስቶናል። እናመሰግናለን» አለችው። ጥቁርና ነጭ የሆኑት ሁለቱ ላሞች ግን ጓደኛቸው ለአንበሳው እንደዚህ ማለቷ ግራ አጋባቸው። እርስ በርስም እንዲህ በማለት ተጠያየቁ « ምን ሆና ነው ጓደኛችን አንበሳው የሚላትን እንዴት ልታምነው ትችላለች? አንበሳ ሁል ጊዜ ሌሎች እንስሳትን ለማደን እና ለመብላት ብቻ እንደሚፈልግ ሳይገባት ቀርቶ ነው? » ሲሉ ተነጋገሩ። ጊዜው ባለፈ ቁጥር ደማቅ ቀይ የሆነችው ላም ከአንበሳው ጋር በጣም መቀራረብ ጀመረች። ሁለቱ ላሞች አንበሳው ጓደኛቸው በጣም መቅረቧ አሳስቧቸው እና እንዳይበላት በመስጋታቸው «ከአንበሳው ጋር ያለሽን ቅርበት አቁሚ። በማለት መከሯት» ነገር ግን ምክራቸውን ልትሰማቸው አልቻለችም። እንደውም ይበልጥ እየቀረበችው መጣች። በአንደኛው ቀን አንበሳው ደማቅ ቀይ ለሆነችው ላም እንዲህ ሲል አንድ ነገር አጫወታት «ምን እንደሆነ ታውቂያለሽ የኔና ያንቺ እንዲሁም የጥቁሯ ላም የቆዳችን ቀለም ጥቁር ነው። የዛች የነጯ ላም ግን ፈገግ ያለና ነጣ የሚል ነው። እንደምታውቂው ደግሞ ፈገግ ያለና ነጣ ያለ ቀለም የጥቁር ተቃራኒ ነው። ስለዚህ እሷን እኔ ብበላት በጣም ጥሩ ይሆናል። በመካከላችንም ምንም አይነት ልዩነት ስለማይኖር አብረን በሰላም እና በፍቅር እንኖራለን። ደማቅ ቀይ ቀለም ያላት እና የአንበሳው ጓደኛ የሆነችው ላም ባቀረበላት ሀሳብ ተስማማች። ጥቁሯ ላም ጋር በመሄድ ለብዙ ጊዜ አዋራቻት። ነገር ግን እሷን ያዋራቻት ሀሳቧን ለመስረቅ እና ነጯን ላም አንበሳው እንዲበላት እድሉን እንዲያገኝ ነበር። በዚህ ጊዜ ነጯ ላም ብቻዋን ቀረች እና በአንበሳው አደን ውስጥ ወደቀች። ገሏትም በላት። በዚህ ጊዜ ሁለቱ ላሞች በጣም እያወሩና በራሳቸው ሀሳብ ተጠምደው ነበር። አንበሳው ነጯን ላም ከበላት በኋላ ሶስት ቀናቶች አለፉ። ሆኖም በድጋሚ የረሀብ ስሜት ተሰማው። በመጨረሻም ጓደኛ ያደረጋትን ደማቅ ቀይ ላም ጠራት። እርሷም « አቤት አለቃዬ» ብላ ፈጥና ወደርሱ ዘንድ አመራች። አንበሳውም እንዲህ ሲል አወራት « የኔና ያንቺ የቆዳ ቀለም ደማቅ ቀይ ነው። ተመሳሳይ በመሆኑ አብረን መሆን እንችላለን። ጥቁር ቀለም ግን ከኛ ጋር መሆን አይችልም። ስለዚህ እኔ ጥቁሯን ላም ብበላት ጥሩ ይሆናል። ከዛም በዚህ አካባቢ እና በሙሉ በጫካ ውስጥ ያለነው እንስሳቶች ሁሉ ተመሳሳይ እንሆናለን። በሰላም እና በፍቅርም አብረን መሆን እንችላለን» በማለት አማከራት። እሷም አንበሳው ባቀረበላት ሀሳብ ተስማምታ ጥቁሯ ላም ጥላት ወደ ሌላ ቦታ ሄደች። በዚህ ጊዜ አንበሳው ጥቁሯን ላም አድኖ በላት። በዚህ ጊዜ ደማቅ ቀለም ያላት ላም በጣም ደስተኛ ሆነች። « በዚህ ጫካ ውስጥ የአንበሳን ቀለም ያለኝ ላም እኔ ብቻ ነኝ። በጣም ደስ ይላል። ከአሁን በኋላም በሰላም ከአንበሳው ጋር መኖር እችላለሁ» ስትል ከራሷ ጋር ማውራት ጀመረች። ከጥቂት ቀናት በኋላ አንበሳው በድጋሚ እራበው። « ኦው የኔ ደማቅ ቀይ ቀለም ላም ወዴት ነው ያለሽው?» ሲል ተጣራ። ላሟም አንበሳው ለምን እንደጠራት ስለገባት በፍርሀት እና በጣም በመንቀጥቀጥ «አቤት ጌታዬ እዚህ ነኝ» በማለት መለሰችለት። እሱም « ዛሬ ያንቺ ተራ ነው ተዘጋጂ። እበላሻለሁ» ሲል አዘዛት። እሷም በጣም በአስፈሪ ሁኔታ ላይ ወደቀች። ሰውነቷም ይንቀጠቀጥ ጀመር። « እኔ ያንተ ጓደኛ ነኝ። ያልከኝን ሁሉ ሳደርግ ነበር። ታዲያ አሁን ለምንድን ነው የምትበላኝ?» ስትል ጠየቀችው። እሱም « እኔ ጓደኛ የለኝም። እስቲ አስቢው የዓለም ንጉስ እና አዳኝ የሆንኩት እኔ አንበሳ እንዴት ከላም ጋር ጓደኝነት ልፈጥር እችላለሁ?» ሲል መለሰላት። ላሚቷ በጣም ብትለምነው እንኳን አንበሳው ሊሰማት አልቻለም። ባደረገችው ድርጊትም እጅጉን ተፀፀተች። ስለዚህ አንበሳውን እንዲህ ስትል ጠየቀችው። «እባክህ እኔን ከመብላትክ በፊት ሶስት ጊዜ እንዳለቅስ ፍቀድልኝ» አለችው። እሱም በመስማማት በፍጥነት እንድታለቅስ አዘዛት። እርሷም በጣም ጮክ ብላ እንዲህ እያለች አለቀሰች « እኔ የተበላሁት መጀመሪያ ነጯ ላም ጓደኛዬ የተበላች ቀን ነው። እኔ የተበላሁት ጥቁሯ ላም ጓደኛዬ የተበላች ቀን ነው። እኔ የተበላሁት አንበሳን ጓደኛዬ ያደረኩ ቀን ነው» በማለት አለቀሰች። አንበሳውም በኩራት በማጋሳት ደማቅ ቀይ ያላትን ላም በላት። እሷን እንደጨረሰም እንዲህ ሲል ለራሱ ተናገረ። «በዚህ ጫካ ውስጥ ያለኝን ስራ አጠናቅቄያለሁ። ስለዚህ ወደ ሌላ አካባቢ በመሄድ እንደነዚህ አይነት ጅል ላሞችን ማጥቃት ይኖርብኛል» አዲስ ዘመን ጥር 3/2012 ዳግም ከበደ